กรมสรรพากรไม่มีนโยบายคืนภาษีผ่านการดำเนินการทางโทรศัพท์ เตือนประชาชนอย่าหลงเชื่อ กลุ่มมิจฉาชีพแอบอ้าง
นายลวรณ แสงสนิท อธิบดีกรมสรรพากร เปิดเผยว่า ขณะนี้มีมิจฉาชีพแอบอ้างเป็นเจ้าหน้าที่สรรพากรหลอกลวงผู้เสียภาษีด้วยวิธีการต่างๆ เช่น โทรศัพท์สอบถามข้อมูลผู้เสียภาษีเบื้องต้นและจะดำเนินการคืนภาษีให้ โดยยืนยันว่า กรมสรรพากรไม่มีนโยบายคืนภาษีผ่านการดำเนินการทางโทรศัพท์ จึงแนะนำว่าเมื่อได้รับการติดต่อจากเจ้าหน้าที่ของสรรพากรทุกครั้ง ควรตรวจสอบจากเบอร์กลางของหน่วยงานกรมสรรพากรและศูนย์สารนิเทศสรรพากร (RD Intelligence Center) โทร. 1161 เท่านั้น เนื่องจากกรมสรรพากรจะดำเนินการจ่ายคืนผ่าน พร้อมเพย์ หรือเช็คธนาคารกรุงไทย จำกัด ส่วนกรณีที่มีการส่งข้อความรหัส OTP ตัวเลข 3-6 ตัว มายังโทรศัพท์ของผู้เสียหาย ไม่ควรแจ้งให้ผู้อื่นรับทราบ รวมทั้งยืนยันว่า sms หรืออีเมลดังกล่าวเป็น ของปลอม อย่าหลงเชื่อและทำตามเป็นอันขาดอาจจะทำให้ท่านต้องสูญเสียทรัพย์สิน หรือเกิดความเสียหายได้ หากมีข้อสงสัยสอบถามข้อมูลเพิ่มเติมได้ที่ สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร.1161